Colosenses 2 | Chuya Qellqa | Bibliapi librokuna\n2 Munanim sasallawanña tukuy ima rurasqay yachanaykichikta, chaytaqa rurachkani qamkunaraykum, Laodicea llaqtapi kaq iñiqmasinchikraykum chaynataq mana reqsiwaqniykunaraykum. 2 Tukuy ima rurasqayqa paykuna kallpanchakunankupaqmi, chullalla hina kuyanakunankupaqmi hinaspa tukuy allin kaqta entiendenankupaqmi chaynapi ñawpaq pakasqa kaq Cristota reqsinankupaq. 3 Payllapim pakasqa kachkan qori-qollqe hina tukuy yachayniyoq kaypas chaynataq entiendeypas. 4 Kaykunataqa nimuchkaykichik suma-sumaqllataña rimasqankuwan ama pipas engañasunaykichikpaqmi. 5 Kikiypuni qamkunawan mana kaspaypas sonqoywanqa qamkunawan kuskam kachkani hinaspam kusikuni allin kawsakusqaykichikmantawan Cristoman hapipakuspa qaqa hina sayasqaykichikmanta. Cristopi mosoq kawsakuymanta 6 Chaynaqa Señorninchik Cristo Jesusta chaskisqaykichikman hinayá payman hapipakuspa kawsaychik. 7 Yachachisqa kasqaykichikman hinayá allin sapichakuchkaq sacha hina iñiynikichikpi sumaqta takyaychik, payman hapipakuspayá wiñaychik Diosman graciasta qostin. 8 Cuidakuychikyá, amayá engañachikuychikchu yachayninkumanta rimaqkunawanqa hinaspa yanqakunalla rimaqkunawanqa, paykunaqa manam Cristomanchu hapipakunku aswanqa runakunapa costumbrenkunallamanmi hinaspa kay pachapi yachachikuykunallamanmi. 9 Diospi tukuy ima tarikuqmi kachkan runayaruq Cristopi. 10 Cristoman hukllawasqaña kasqaykichikraykum Diosmanpas hukllawasqaña kachkankichik. Cristopa munayllanpim kachkan llapa kamachikuqkunapas chaynataq atiyniyoqkunapas. 11 Cristoman hukllawasqaña kasqaykichikraykum señalasqataq karqankichik, ichaqa manam kay cuerpopi señalwanchu aswanqa Cristopaqña señalwanmi. 12 Bautizakuspaykichikmi Cristowan kuska pampakuchkaq hina ñawpa vidaykichikta pamparurqankichik, paywan kuskataqmi mosoqmanta kawsarimunkichik, kawsarimunkichikqa Diospa llumpay atiyninwan Cristopa kawsarimusqanta creespallaykichik. 13 Ñawpa vidaykichikpim huchaykichikwan hinaspa mana señalasqa kasqaykichikwan wañusqa hina karqankichik. Kunanmi ichaqa tukuy huchaykichikta pampachaykususpaykichik Dios kawsarirachisunkichikña Cristotawan kuskata. 14 Diosmi leyman hina huchanchikrayku castigasqa kananchikmanta lliwta pagaykun hinaspam libraykuwanchik Cristopa cruzpi wañusqanwan. 15 Diosmi lliw autoridadkunata hinaspa atiyniyoqkunata llapallanpa qayllanpi penqayman churarqa cruzpi vencespan. Cristopa munasqanman hina kawsanamanta 16 Chaynaqa amayá pipas penqachisunkichikchu mikusqaykichikmantaqa otaq tomasqaykichikmantaqa otaq fiestakuna rurasqaykichikmantaqa otaq watanpi, killanpi fiestakuna rurasqaykichikmantaqa otaq samana punchawpi samasqaykichikmantaqa. 17 Chaykunaqa hamuqkunapa llantuynin hinallam karqa, cheqap kaqmi ichaqa Cristo. 18 Premioykichiktaqa amayá qechurachikuychikchu humillakuq tukuspa angelkuna adoraqkunawanqa, paykunaqa revelacionta chaskiq tukuspankum aychaman hina piensasqallankuwan yanqapaq alto tukurunku. 19 Paykunaqa manam Cristoman hukllawasqachu kachkanku, iñiqkunam ichaqa Cristopa cuerpon kanchik, payñataqmi umanchik, cuerponchikqa moqokunawan hinaspa ankukunawan hukllaman huñusqam kachkan, chaynatam ñoqanchiktapas Cristo hukllawaruwanchik hinaspam wiñachiwanchik Diospa munasqanman hina. 20 Cheqaptapuni Cristowan wañuspaykichikqa runakunapa costumbrenkunatam saqerunkichikña, hinaspaqa ¿imanasqamá kay pachapi mana allin ruraykunaman hinaqa kawsachkankichik? 21 Chayna ruraqkunam ninku: “Ama kayta-wakta llachpaychu, ama kayta-wakta mikuychu, ama kayta-wakta hapiychu” nispa. 22 Chaykunaqa runakunapa yachachisqallanmi hinaspa kamachikusqallanmi, kay prohibisqankunaqa tiempopa pasasqanman hinam chinkarunqa. 23 Chaykuna ruraq runaqa rikchakapuwanchik yachaysapamanraqmi humillakuq tukuspanku cuerponkuta ñakarichisqankurayku, yanqapaqmi chaykunataqa ruranku, aychankupa munasqan venceytam ichaqa mana atinkuchu.


1 Tesalonicenses 4 | Bibliata leenapaq | Musuq pachapi kawsaqkunapaq Diospa palabran\nMana huchapakunapaq rimapayasqanmanta (1-8)\nAswan mastaraq kuyanakunamanta (9-12)\nHukpa vidanman mana chapukunamanta (11)\nCristopa qatiqnin kachkaspa wañukuqkuna puntata kawsarimunankumanta (13-18)\n4 Chaynaqa wawqi-panillaykuna, qamkunatam yachachirqaykiku Diospa munasqanman hina imayna kawsanaykichikpaq, chaynatamá qamkunaqa kawsachkankichik. Ñuqaykuqa señor Jesuspa sutinpim ruegakuspa mañakuykiku aswanraq chaynata kawsanaykichikpaq. 2 Qamkunaqa yachankichikmi señor Jesuspa sutinpi kamachikuykuna qusqaykutaqa. 3 Diosqa munan chuya kanaykichiktam hinaspa mana huchapakunaykichiktam*. 4 Sapakamayá cuerpoykichikta kamachiychik chuya kanaykichikpaq hinaspa Diospa chaskisqan kanaykichikpaq. 5 Amayá Diosta mana riqsiq huk law nacionniyuq runakuna hinaqa qariwan utaq warmiwan puñuy munapayaywanqa aysachikuychikchu. 6 Amataqyá pipas iñiqmasintaqa mana allintaqa ruwachunchu nitaq contranpiqa imatapas ruwachunchu, Jehova* Diosqa tukuy chay mana allin ruwaykunamantam castiganqa. Ñam chaykunamantaqa willarqaykikuña hinaspapas chunkay-chunkaytam nirqaykikuña. 7 Diosqa manam millakuypaq kaqkunata ruwananchikpaqchu qayawarqanchik, aswanqa chuya kananchikpaqmi. 8 Kay kamachikuykuna mana kasukuqqa manam runatachu qipanchachkan aswanqa chuya espiritu* qusuqnikichik Diostam. 9 Wawqi-panintin hina kuyanakuymantaqa manañam necesitankichikchu qillqamunaykutaqa, qamkunaqa imayna kuyanakunaykichikpaq Diospa yachachisqanmi kankichik. 10 Chaynatapunim ruwachkankichik Macedonia lawpi llapallan iñiqkunawan, chaywanpas wawqi-panillaykuna ruegakamuykikum aswan mastaraq kuyanakunaykichikpaq. 11 Kallpanchakuychikyá hawkalla kawsakunaykichikpaq, amataqyá runapa vidanmanqa chapukuychikchu, chaymantapas imayna kamachisqaykuman hinayá makikichikwan anchata llamkaychik, 12 chaynapi Diosta mana riqsiq runakunapa respetasqan kawsakunaykichikpaq chaynataq imapas mana pisipusunaykichikpaq. 13 Wawqi-panillaykuna, munachkanikutaqmi wañuqkunapa imayna kanankumanta yachanaykichiktapas, chaynapi mana suyakuyniyuqkuna hina ama llakikunaykichikpaq. 14 Sichu ñuqanchik iñinchik Jesuspa wañukusqanpi hinaspa kawsarimusqanpipas, hinaspaqa iñinchiktaqmi Jesuspa qatiqnin kachkaspa wañukuqkunata Jesuswan kuska kananpaq Dios kawsarichimunanpipas. 15 Kaykunataqa nikiku Jehova Diospa palabranman hinam: Señorninchik chayaramuspan kaypi kanan* tiempokama kawsaqkunaqa, manam imaraykupas wañuqkunamanta puntataqa hanaq pachamanqa risunchu. 16 Kikin señorpunim hanaq pachamanta uraykamunqa kamachikuqpa qapariyninwan, angelkunata kamachiqpa qayakuyninwan hinaspa Diospa cornetillanpa waqayninwan, hinaptinmi Cristopa qatiqninkunamanta wañuqkuna puntata kawsarimunqaku. 17 Chaymantañataqmi ñuqanchik manaraq wañuqkunaqa paykunawan kuska puyukunapa kasqanman huqarisqa kasunchik señorwan altopi tupananchikpaq, hinaspam señorwan kuska wiñaypaq kasunchik. 18 Chaynaqa, ama qunqaspayá kay palabrakunawan kallpanchanakuychik.


1 Juan 1 CQ12 - Tukuy imapas manaraq unanchasqa - Bible Search\nKawsay qokuq Simimanta\n1-Tukuy imapas manaraq unanchasqa kachkaptinqa kawsay qokuq Simiqa karqañam. Paytam ñoqaykupuni uyarirqaniku, rikurqaniku hinaspa makiykuwan llapcharqaniku. 2-Kay kawsaymi rikuriykuwarqaku, chaytam rikurqaniku hinaspam rikusqaykumanta testigo kaspa qamkunamanpas wiñay kawsakuymanta willamuykiku. Kay wiñay kawsayqa Dios Taytawanmi karqa hinaspam ñoqaykuman rikuriykuwarqaku. 3Chayna rikusqaykutawan, uyarisqaykutam willakuniku, chaynapi qamkunapas ñoqaykuwan huklla kanaykichikpaq, imaynam ñoqaykupas Dios Taytawan hinaspa Churin Jesucristowan huklla kasqaykuta hina. 4Kaykunatam qellqamuykiku kusikuynikichik qespichisqa kanapaq.\nDiosqa achkiy kasqanmanta\n5Jesucristopa imam yachachiwasqankutam qamkunaman willamuykiku: Diosqa achkiymi, paypiqa manam tutayayqa kanchu. 6Sichum, paywanmi huklla kachkani nichkaspa tutayaypiraq kawsaspanchikqa llullakuchkanchikmi, manam cheqapman hinachu ruwachkanchik. 7Imaynam Diospas achkiypi kachkan, chaynayá ñoqanchikpas achkiypi kawsasun, kikinchikpurapas hukllayá kasun, hinaptinqa Diospa Churin Jesucristopa yawarninmi lliw huchanchikkunamanta mayllawasun.\n8Mana huchayuqmi kani nispanchikqa kikillanchiktam engañakuchkanchik, hinaptinqa cheqap kaqqa manam ñoqanchikpiqa kanchu. 9Sichum huchanchikkunata willakuptinchikqa, paymi mana engañakuspa allin ruwaq kasqanrayku pampachawasun, hinaspam tukuy mana allin ruwasqanchikmanta mayllawasun. 10Sichum nisunchik: “Manam huchallikunichu” nispa, hinaspaqa Diostam llullapaq hapichkanchik, chaynapiqa palabranqa manam ñoqanchikpichu kachkan.


Juan 20 | Bibliata leenapaq | Musuq pachapi kawsaqkunapaq Diospa palabran\nSepulturapi manaña Jesuspa kasqanmanta (1-10)\nMaria Magdalenaman Jesuspa rikuriykusqanmanta (11-18)\nQatiqninkunaman Jesuspa rikuriykusqanmanta (19-23)\nTomaspa iskayrayasqanmanta hinaspa creerusqanmanta (24-29)\nWankusqa qillqa imapaq kasqanmanta (30, 31)\n20 Semanapa qallariynin punchawpim* Maria Magdalena* manaraq achikyamuchkaptin tutapaytaraq rirqa sepulturaman, hinaspam sepultura tapasqanku rumita asurichisqataña tarirurqa. 2 Chaymi kallpaylla* rirqa Simon Pedroman hinaspa Jesuspa kuyasqan qatiqninman, hinaspam paykunata nirqa: “Señortam sepulturamanta hurqurusqaku, manam yachanikuchu mayman churarusqankuta”, nispa. 3 Hinaptinmi Pedrowan Jesuspa huknin qatiqninqa sepulturaman rirqaku. 4 Iskayninkum kallpayta* qallaykurqaku, ichaqa hukninmi Pedrota llalliruspan puntataraq sepulturaman chayarurqa. 5 Hinaspam kurkuykuspan rikururqa linomanta tela chaypi wischurayachkaqta, ichaqa manam yaykurqachu. 6 Simon Pedropas qipantam chayarurqa hinaspam payqa sepulturaman yaykururqa, rikururqataqmi linomanta tela chaypi wischurayachkaqta. 7 Jesuspa umanpi kaq llampu telam ichaqa sapaqpi wankusqa kachkasqa, manam wakin telakunawan kuskachu. 8 Sepulturaman punta chayaq Jesuspa huknin qatiqninpas yaykuruspanmi rikururqa hinaspam chayraq creerqa. 9 Paykunaqariki manaraqmi entienderqakuchu wañusqanmanta Jesus kawsarimunanta Diospa qillqanpi nisqantaqa. 10 Chaymantam qatiqninkunaqa wasinkuman kutikurqaku. 11 Mariam ichaqa sepulturapa hichpallanpi waqastin qiparurqa, hinaspam wiqi ñawintin kurkuykurqa sepultura ukuta qawananpaq. 12 Chaypim yuraq pachayuq iskay angelkunata rikururqa, huknintam rikururqa Jesuspa cuerpon churasqankupa uman lawpi tiyachkaqta, huknintañataq haytan lawpi tiyachkaqta. 13 Chay angelkunam nirqaku: “Mamáy, ¿imanasqataq waqachkanki?”, nispanku. Payñataqmi nirqa: “Señorniytam hurqurusqaku, manam yachanichu mayman churarusqankutapas”, nispa. 14 Chaynata niruspanmi payqa qipata qawarispan Jesusta sayachkaqta rikururqa, ichaqa manam musyakurqachu Jesus kasqantaqa. 15 Jesusñataqmi nirqa: “Mamáy, ¿imanasqataq waqachkanki? ¿Pitataq maskachkanki?”, nispan. Mariañataqmi huerta cuidaq kasqanta piensaspan nirqa: “Señor, qam aparuspaykiqa niykuwayá mayman churaramusqaykita hinaptinmi rispay hurquramusaq”, nispa. 16 Jesusñataqmi nirqa: “¡Maria!”, nispan. Chaymi muyuriykuspan Mariaqa hebreo rimaypi nirqa: “¡Rabboni!”, nispa. (Chay ninanqa: “Yachachikuq”, ninanmi). 17 Jesusñataqmi nirqa: “Ama hapipakuwaychu, ñuqaqariki manaraqmi taytayman riniraqchu, aswanqa wawqiykunaman rispayá kaynata nimuy: ‘Richkanim taytayman hinaspa qamkunapapas taytaykichikman, Diosniyman hinaspa qamkunapapas Diosnikichikman’”, nispa. 18 Hinaptinmi Maria Magdalenaqa kutispan chay rikusqanmanta Jesuspa qatiqninkunaman willamurqa: “¡Señortam rikuramuni!”, nispan. Paykunamanqa willarqataqmi Jesuspa ima nisqantapas. 19 Hina chay punchawllam Jesuspa qatiqninkunaqa judiokunata manchakuspanku punkuta llavewan wichqakuruspanku tarde lawta huñunakururqaku, hinaptinmi Jesusqa paykunapa chawpinpi rikuriruspan nirqa: “Hawkallayá kaychik”, nispa. Chay punchawqa semanapa qallariynin punchawmi karqa. 20 Chaynata niruspanmi Jesusqa makinkunatawan waqtanta paykunaman qawachirqa. Hinaptinmi qatiqninkunaqa señorta rikuruspanku kusikurqaku. 21 Chaymi Jesusqa yapatawan paykunata nirqa: “Allinlla kanaykichiktam munani*. Imaynam taytay ñuqata kamachimuwarqa chaynallataqmi ñuqapas qamkunata kamachikichik”, nispan. 22 Chaynata niruspanmi paykunaman pukuykuspan nirqa: “Chuya espirituta* chaskiychik. 23 Pipatapas huchanta pampachaptikichikqa paykunapa huchankuqa pampachasqañam kachkan. Mana pampachaptikichikqa paykunapa huchankuqa mana pampachasqam kachkan”, nispa. 24 Paykunapa chawpinpi Jesus rikuriptinqa manam chaypichu kachkarqa Mellizo sutiyuq Tomasqa, payqa chunka iskayniyuq apostolkunamanta hukninmi karqa. 25 Chaymi Jesuspa wakin qatiqninkuna nirqaku: “¡Señortam rikuruniku!”, nispanku. Tomasmi ichaqa paykunata nirqa: “Sichum ñuqa mana rikusaqchu makinkunapi clavowan takasqankuta, manataq dedoytapas clavokunapa uchkusqanman hinasaqchu nitaq makiytapas waqtanman hinasaqchu, hinaspayqa manapunim creesaqchu”, nispa. 26 Pusaq punchawmantam qatiqninkunaqa kaqlla wasi ukupi kachkarqaku, Tomaspas paykunawanmi chay kutipiqa kachkarqa. Hinaptinmi llavewan punku wichqasqa kachkaptinpas Jesusqa paykunapa chawpinpi rikuriruspan nirqa: “Hawkallayá kaychik”, nispa. 27 Chaymantam Tomasta nirqa: “Kayman dedoykita hinay, hinaspa makiykunata qaway, makikitapas waqtayman hinay, hinaspayá amaña iskayrayaspa creey”, nispa. 28 Chaymi Tomas nirqa: “¡Señorlláy hinaspa Diosnilláy!”, nispan. 29 Jesusñataqmi nirqa: “¿Qawaykuwaspaykichu creerunki? Kusisqam kanku mana rikuchkaspankupas creeqkunaqa”, nispa. 30 Chiqaptapunim Jesusqa achka milagrokunataraq qatiqninkunapa qayllanpiqa ruwarqa, chaykunaqa manam qillqasqachu kachkan kay wankusqa qillqapiqa. 31 Kaykunam ichaqa qillqasqa karqa Jesusqa Diospa churin Cristo* kasqanta creenaykichikpaq, creespaykichikñataq sutinrayku kawsanaykichikpaq.\n^ Utaq: “Raskispan”.\n^ Utaq: “Raskiyta”.\n^ Kaypiqa nichkan: “Hawkallayá kaychik”, nispam.


Filipenses 1 CQ12 - Jesucristo serviq ñoqa Pablom - Bible Search\n1-Jesucristo serviq ñoqa Pablom Timoteopiwan qellqamuykiku Filipos llaqtapi kaq llapallan iñiqkunaman, michiqkunaman hinaspa diaconokunaman, qamkunaqa Jesucristollapaqña sapaqchasqam kachkankichik. 2Dios Taytanchikwan Señorninchik Jesucristoyá kuyakuynintawan hawkayayninta qamkunaman chaqchurimusunkichik.\n3Sapa kuti yuyarispaymi qamkunamanta Diosninchikman graciasta qoni. 4Orakuspaymi kusikuywan tukuy tiempo llapallaykichikpaq Diosta mañakuchkani, 5mañakuchkaniqa qallariyninmanta kunankama Cristomanta allin noticiata willakuptiy yanapawasqaykichikmantam. 6Yachanipunim, qamkunapi allinkuna qallariq Diosninchikqa Jesucristo kutimunankama chay qallarisqanta tukunanta.\n7Qamkunamanta kayna piensayniyqa allinmi, qamkunatam sonqoypi apaykichik. Carcelpi kaptiypas, autoridadkunapa qayllanpi kaspay, allin noticiata willakusqay cheqap kasqanmanta valechiptiypas, ñoqawan kaspam yanapawarqankichik, chaywanmi Diospa kuyakuyninta qawaykachiwarqankichik. 8Jesucristopa kuyakuyninwan qamkunata imayna kuyasqaytapas Diosninchikmi yachan.\n9Kaytam mañakuchkani, Diospa kuyakuynin qamkunapi aswan-aswan wiñananpaq chaynataq yachaytawan yuyayta qosunaykichikpaq, 10chaynapi allin kaqkunata reqsinaykichikpaq, chaymi Jesucristopa kutimunan punchawpaq mana huchayuq hinaspa mana pitapas urmachiq kankichik. 11Jesucristom yanapasuchkankichik allin ruruchkaq sacha hina allinkunata rurunaykichikpaq, chaynapi Diosta yupaychaspa hatunchanaykichikpaq.\n12Wawqe-panillaykuna, yachanaykichiktam munani, tukuy ima pasawasqanqa, Cristomanta allin noticia willakusqay wiñananpaqmi karqa. 13-Chayraykum palaciopi kaq lliw soldadokunapas chaynataq wakin runakunapas Jesucristorayku preso kasqayta yacharunku. 14Achkaq wawqe-panikunam preso kasqayta qawaspanku kallpanchakurqaku, mana manchakuspa Señorpi hapipakuspanku aswanraq Diospa palabranta willakunankupaq.\n15Cheqaptapunipas wakinkunaqa envidiakuspa hinaspa cheqnikuspam Cristomanta willakunku, wakiqkunam ichaqa allin sonqowan willakunku. 16Wakiqkunam Cristomanta willakunku hatun kuyakuywan, paykunaqa yachankum allin noticia willakuyta defiendenaypaq preso kasqayta. 17Wakiqkunam ichaqa envidiakuspanku imapas chaskinankuraykulla willakunku, chaynapi preso kasqaypi astawanraq llakichiwayta munaspanku.\n18Ichaqa manam imananchu, hinayá Cristomanta willakuchunku, allin sonqowanpas otaq mana allin sonqowanpas, kayqa llumpaytam kusichiwan, astawanraqmi kusikusaqpas.\n19Ñoqaqa yachakunim Diosta mañapuwasqaykichikwan hinaspa Jesucristopa Espiritunpa yanapakuyninwan carcelmanta allinlla lloqsimunayta.\n20Tukuy sonqoywanmi Diosman hapipakuchkani imamantapas mana penqachiwanankupaq hinaspa mana manchakuspa rimanaypaq, chaynapim ñawpaq tiempopi hina kunan tiempopipas, wañuptiypas otaq kawsaptiypas Jesucristoqa cuerpoypi hatunchasqa kanqa.\n21Ñoqapa kawsakuyniyqa Cristom, wañukuyñataqmi aswan allinraq. 22Ichaqa kay pachapiraq kawsaspayqa Señorpaqmi imatapas allinta ruwayman, chaymi mayqan akllaytapas mana atinichu. 23Iskayninmanta mayqanpas akllayqa sasam, ichaqa munaymanmi wañukuspay Cristowanña kuska kayta, chay kaqmi ñoqapaqqa aswan allin kanman. 24Aswanqa qamkunaraykum kay pachapiraq kawsanay.\n25Chayraykum kawsanaymantaqa seguro kachkani, llapallaykichikta yanapanaypaqmi kawsasaqraq chaynapi iñisqaykichikpi wiñanaykichikpaq hinaspa kusikunaykichikpaq.\n26Chaynaqa, huktawan qamkunaman kutimuptiymi Jesucristota kusikuywan hatunchankichik. 27Jesucristomanta allin noticia uyarisqaykichikman hinayá vidaykichik kachun. Watukamuspay otaq maypiña kaspaypas qamkunamantam uyariyta munani huk sonqolla qaqa hina sayaspa vencesqaykichikmanta, iñisqaykichik allin noticiata willakunaykichikpaq kallpanchakusqaykichikmanta hinaspa 28contraykichikpi kaqkunatapas mana manchakusqaykichikmanta. Contraykichikpi kasqankuraykum yachanchik paykunapa puchukananta, qamkunañataq salvasqa kanaykichikta. Chayqa Diosmantam hamun.\n29Diosmi qamkunaman qosurqankichik Cristopi hapipakuyta chaynataq payrayku ñakariytapas. 30-Chaynaqa, imaynam sasachakuypi karqani chaynam qamkunapas kankichik, ñawpaqta imayna ñakarisqaytawan kunan ñakarisqaytapas yachankichikmi.


Hechos 27 | Chuya Qellqa | Bibliapi librokuna\n27 Buquepi Italia lawman pusachiwanankupaq rimanakuruptinkum Pablota wakin presokunatawan entregarqaku Augusto sutiyoq tropakunapi Capitan Julioman. 2 Adramitio llaqtamanta buque Asia lawpi llaqtakunaman pasananpaq kaptinmi chay buquepi rirqaniku. Ñoqaykuwantaqmi rirqa Macedonia lawpi Tesalonica llaqtayoq Aristarcopas. 3 Paqarinnintinñataqmi Sidon llaqtaman chayarqaniku. Hinaptinmi Pablota kuyapayaspan reqsisqankuna watukunanpaq Capitan Julio mana harkakurqachu chaynapi payta yanapaykunankupaq. 4 Sidon llaqtamanta pasaspaykum Chipre islapa *alleq lawninta rirqaniku contraykupi wayramusqanrayku. 5 Lamar qochatam pasarqaniku Cilicia lawpa hinaspa Panfilia lawpa chimpanta hinaspam chayarurqaniku Licia lawpi Mira llaqtaman. 6 Chaypim soldadokunapa capitannin tarirurqa Alejandria llaqtamanta hamuspa Italia lawman riq buqueta. Chaymanmi pusaykuwarqaku Italiakama apawanankupaq. 7 Allillamantam rirqaniku achka punchawpi hinaspaykum sasallataña chayarqaniku Gnido islapa chimpanman. Contraykupi wayramuptinmi Creta isla wayramanta harkawaptinku pasarqaniku Salmon lawpa chimpanman. 8 Ñakariyllawanña chay islapa waqtanta rispaykum Buquepa Sumaq Sayanan sutiyoq sitioman chayarqaniku. Chaypa chimpanpim Lasea llaqta kachkan. 9 Unaruptiykuñataqmi para tiempo chayamuchkarqaña, llumpay sasañam karqa lamar qochanta rinapaq chaymi Pablo nirqa: 10 —Riqmasillaykuna, kay viajenchikqa llumpay sasallañam kanqa, buquepas cargantinmi chinkakuykunqa hinaptinmi ñoqanchikpas wañuypa patanpiña kasunchik —nispa. 11 Soldadokunapa capitanninñataqmi Pablopa nisqanta mana uyarispan buque manejaqpa hinaspa dueñonpa nisqanta kasukurqa. 12 Para tiempopi buque chaypi samananpaq mana allin kaptinmi yaqa lliwchanku tanteanakurqaku chay sitiomanta lloqsispa buquepa sayanan Feniceman chayaypi rinankupaq. Chay Fenice llaqtaqa qawachkan Africa lawtawan Grecia lawtam, chaypimá para tiempopi samayta munarqaku. Lamar qochapi llumpay wayra hatariramusqanmanta 13 *Ichoq lawmanta sumaqllataña wayrarimuptinmi rinaykupaq allin hinaña karqa. Lloqsispaykum Creta islapa waqtallanta rirqaniku. 14 Aswanqa manapas unaymantam *alleq lawmanta Noreste sutiyoq viento sinchita wayramuspan 15 buqueta apayta qallaykurqa, wayrapa contranpi mana riyta atispam hinataña apachikurqaniku. 16 Clauda sutiyoq taksa islapa qepanta pasaruptiykuqa manañam llumpaytachu wayramurqa hinaptinmi buquepa aysasqan botechata ñakariyllawanña churkurqaniku. 17 Seguranankupaqmi buqueta waskakunawan muyuchirqaku. Aswanqa Sirte sutiyoq yakupa huñusqan aqoman mana chocarunaykupaqmi buquepa telanta paskarqaku wayrawan apachikunaykupaqña. 18 Paqarinnintinñataqmi llumpayraq wayra kaptin buquepa carganta yakuman wischurqaku. 19 Kimsa punchawmantañataqmi kikiykuña buquepa llapa imankunata yakuman wischurqaniku. 20 Achka punchawña intitapas nitaq lucerokunatapas mana rikuspam hinaspa wayra-para hinalla apawaptinkum imaraykupas librakuytaqa manaña piensarqanikuchu. 21 Buquepi llamkaqkuna achka punchawña mana mikuptinmi chawpinkupi sayaykuspan Pablo nirqa: —Riqmasillaykuna, nisqaypi hinapas Creta islamantaqa amam lloqsimuchwanchu karqa. Mana kasukuspa lloqsimusqaykichikraykum llapa imakunatapas pierdechkankichik. 22 Aswanqa ama hukmanyaspayá kallpanchakuychik, manam hukllapas wañunkichikchu, buquem ichaqa pakipakurunqa. 23 Chisi tutam rikuriykuwarqa servisqay Diospa angelnin. 24 Paymi niwarqa: “Ama manchakuychu Pablo, chayankipunim Rey Cesarpa ñawpaqninman, qamraykum lliw qanwan riqkunata wañunankumanta Dios salvanqa” nispa. 25 Chaynaqa riqmasillaykuna, kallpanchakuychikyá, ñoqaqa Diospim confiakuni, cheqaptapunim kawsasunchik angelpa nisqanman hina. 26 Chaywanpas islamanmi wischusqa kasunchik —nispa. 27 Iskay semanañam wayrapa apakachasqan kachkarqaniku Adria sutiyoq lamar qochapi hinaptinmi chawpi tutata buquepi llamkaqkuna musyarurqaku allpaman chayaykuchkasqaykutaña. 28 Yakupa hondo kayninta tupuptinkum iskay chunka brazada kasqa, tumpa waklawpi tupuptinkuñataqmi kasqa chunka pichqayoqllaña. 29 Hinaptinmi raqchi rumikunaman chocaruyta manchakuspanku buquepa qepa lawninmanta tawa llasaq watasqa fierrokunata wischurqaku buqueta takyachinanpaq hinaspankum manchakuyllawanña suyarqaku achikyananta. 30 Buquepi llamkaqkunañataqmi rimanakururqaku chay buquemanta ayqekunankupaq hinaspankum taksa botechata uraykachiyta qallaykurqaku, chaytaqa rurarqaku buquepa punta lawninta llasaq fierrokunata bajachiq tukuspallam. 31 Ichaqa capitanmanwan soldadokunamanmi Pablo nirqa: —Kay buquepi llamkaqkuna ayqekuptinqa manam salvakuyta atiwaqchikchu —nispa. 32 Chaynata willaykuptinmi chay botechapa waskankunata soldadokuna kuchuruspa yakuman wichiykachirqaku. 33 Achikyamuchkaptinñam Pablo lliwchankuta kallpanchaspan imallatapas mikuykunankupaq nirqa: —Yaqa iskay semanañam mana puñusqa hinaspa mana mikusqa kachkankichik. 34 Ruegakuykichikmi, imallatapas mikuykuychikyá. Mikunaykichikpunim kawsanaykichikpaq, manam pipapas huk chukchallanpas pierdenqachu —nispa. 35 Chaynata niruspanmi Pablo tantata hapiykuspan lliwpa ñawpaqninpi Diosman graciasta qorqa hinaspanmi partiykuspan mikuyta qallaykurqa. 36 Chaymi kallpanchakuspanku lliwchanku mikurqaku. 37 Chay buquepiqa karqaniku iskay pachak qanchis chunkan soqtayoq runakunam. 38 Saksanankukama mikuruspankuñataqmi buqueta sampayachinankupaq trigota yakuman wischurqaku. Buquepa chinkaykusqanmanta 39 Achikyaruptinñataqmi buquepi llamkaqkuna mana reqsirqakuchu maylaw allpapi kasqaykutapas aswanqa rikururqakum qocha hina yaykuqpa patanpi aqollaña pampata hinaspam rimanakurqaku atispankuqa chayman buqueta chayachinankupaq. 40 Buque takyachiq llasaq fierropa waskankunata kuchuruspankum hina yaku ukupiña saqerurqaku. Paskarqakutaqmi buquepa timonnin watasqanku waskakunatapas. Wayrapa apanan buquepa ñawpaqninpi telata altoman hoqariykuptinkum buqueqa qochapa patan aqollaña pampaman riyta qallaykurqa. 41 Aswanqa iskay lawmanta yakukunapa tupanakusqanman chayaruptiykum buqueqa aqopiña umanpa plantakururqa, chaynapim manaña kuyurirqachu. Buquepa qepa lawninta yaku nisyullataña laqyamuptinmi chitqakuytaña qallaykurqa. 42 Soldadokunañataqmi presokuna wañurachiyta munarqaku chaynapi mayqanninkupas nadeawan mana lluptikunankupaq. 43 Aswanqa soldadokunapa capitanninmi Pablota salvayta munaspan harkakurqa ama pitapas wañuchinankupaq hinaspam kamachirqa nadeay yachaqkuna puntata yakuman pawaykuspanku patanman chayanankupaq 44 chaynapi wakinñataq tablakunapi otaq buquepa imankunamanpas hapipakuspa lloqsinankupaq. Chaynapim lliwchanku allinlla patanman chayarurqaku.


Lucas 15 CQ12 - Impuesto cobraqkunawan huchasapakunam - Bible Search\n1Impuesto cobraqkunawan huchasapakunam Jesusta uyarinankupaq asuykurqaku. 2-Chaymi fariseokunawan Diospa leynin yachachiqkuna rimakachaspanku nirqaku:\nKay runaqa huchasapakunawanmi hukllawakun hinaspam paykunawan mikun, nispanku.\n3Hinaptinmi Jesusñataq kay rikchanachiyta nirqa:\n4¿Mayqannikichiktaq qamkunamanta pachak ovejanmanta huknin chinkaruptin isqon chunka isqonniyuqta purunpi saqeykuspa, chay chinkaq ovejata tarimunankama mana maskamunmanchu? 5Tariramuspanñataqmi kusisqallaña hombrorikamunqa. 6Hinaspam wasinman chayaramuspan amistadninkunatawan vecinonkunata huñuruspan ninqa: “Ñoqawan kusikusunchik, chinkasqa ovejaytam tariramuni”, nispa. 7Nikichikmi, chayna hatun kusikuymi kanqa hanaq pachapipas, huk huchasapa runa wanakuspa Diosman kutirikamuptinqa, isqon chunka isqonniyuq mana huchayuq runakunamantaqa, paykunaqa manañam imamantapas wanakunankupaq kanñachu.\n8¿Ima warmitaq chunka qollqenmanta huknin chinkaruptin achkitapas rataykachisparaq wasinta pichaspan tarirunankama mana maskanmanchu? 9Tariruspanqa amistadninkunatawan vecinankunata huñuykuspan ninqa: “Hamuychik ñoqawan kusikusunchik, chinkarachisqay qollqetam tariruni”, nispa. 10Chaynaqa, nikichikmi, chaynatam Diospa angelninkunapas kusikun huk huchasapa runa wanakuruptinqa, nispa.\nChinkasqanmantaña rikuriramuq churimanta\nHuk runapam iskay churinkuna karqa. 12Sullka kaqmi taytanta nirqa: “Taytáy, tupawaqniytayá qoykuwayña”, nispa. Chaymi taytanñataq iskaynin churinkunaman qoykarirqa. 13Chaymanta as punchawllamanmi sullka kaq churinqa lliw kapuqninta rantikuruspan karu llaqtaman ripukurqa, hinaspanmi mana allin kawsayman qokuruspan qollqenta tukururqa.\n14Maypacham tukuy kapuqninta tukuruptinmi, chay kasqan llaqtaman hatun muchuy chayaramurqa. Chaymi yarqaymanta kaspan, 15llamkayta maskaspan chay llaqtapi huk runaman asuykurqa, hinaptinmi chay runañataq kuchinta michimunanpaq haciendanman kacharqa.\n16Yarqaymanta kaspanmi kuchikunapa mikusqan algarrobotaña mikuykuyta munarqa, ichaqa manam pipas qoykurqachu. 17Huk punchawmi yuyaymanaspan nirqa: “Taytaypa wasinpi llamkaqkunaqa allin mikusqam kachkanku, ñoqañataqmi kaypi yarqaymanta wañuruchkaniña.\n18Chaynaqa, kutispayá taytayta nimusaq: Taytáy, Diospa contranpiwan qampa contraykipim huchallikuruni. 19Manañam churiymi niwanaykipaq hinañachu kani, hukkaqnin llamkapusuqnikita hinallañayá chaskiykullaway nispay”. 20Hinaspanmi hatarispan taytanpa kasqanman kutirqa.\nTaytanñataqmi karullataraq hamuchkaqta rikuruspan sinchita paymanta llakirikuspan chaskiqnin kallparqa, hinaspam muchaykuspan abrazaykurqa. 21Churinñataqmi nirqa: “Taytáy, Diospa contranpiwan qampa contraykipim huchallikuruni. Manañam churiymi niwanaykipaq hinañachu kallani”, nispa.\n22Taytanñataqmi serviqninkunata kamachirqa: “Allinnin pachawan chaylla pachachiychik, dedonmanpas anillota churaspa usutaykachiychik. 23Wiran malta torota pusamuspa nakaychik, kusikuymanta fiestata ruwaspa mikunanchikpaq. 24Kay churiyqa wañusqañam karqa, kunanmi ichaqa kawsariramun; chinkasqam karqa, kunanmi ichaqa tarisqaña”, nispa. Chaymi kusikuyllawanña fiesta ruwayta qallaykurqaku.\n25Mayor churinñataqmi chakrapi kasqanmanta wasipa hichpantaña kutimuchkaspan takisqankutawan tususqankuta uyarirurqa.\n26Chaymi hukkaqnin serviqninta qayaykuspan imaynampim chayna kasqanta tapurqa. 27Hinaptinmi chay serviqninñataq nirqa: “Wawqekim kutiramun, chaymi taytayki sanollata hinaspa allinllata chaskiykusqanmanta wiran malta torota nakarachispan fiestata ruwachichkan”, nispa.\n28Chaymi llumpayta piñakuspan mana yaykuyta munarqachu. Hinaptinmi taytanña lloqsiykuspan yaykunanpaq ruegarqa. 29Ichaqa paymi taytanta nirqa: “Qamqa yachankim tukuypi kasukusqayta chaynataq kaychika wata servisqaytapas, aswanqa manam cabrachallatapas qoykuwarqankichu chaynapi amistadniykunawan kusikunaypaq. 30Qosqayki kapuqnikikunata, chuchumika warmikunawan tukuruspa kutiykaramuq churikipaqñataqmi wiran malta torotaraq nakarachipunki”, nispa.\n31Taytanñataqmi nirqa: “Churilláy, qamqa tukuy tiempom ñoqawan kachkanki, tukuy imaypas qampam. 32Chaynaqa, ¿Imanasqataq kay wawqeki kutiramusqanmantaqa mana fiestata ruwaspa kusikuchwanchu? Kay wawqekiqa wañusqam karqa, kunanmi ichaqa kawsariramun; chinkasqam karqa, kunanmi ichaqa tarisqaña”, nispa.


Efesios 1 CQ12 - Diospa munasqanman hina Cristo Jesuspa - Bible Search\n1-Diospa munasqanman hina Cristo Jesuspa apostolnin ñoqa Pablom, Éfeso llaqtapi Jesucristoman iñispa payllapaqña sapaqchakuspa kawsaqkunamanmi qellqamuykichik. 2Dios Taytanchikwan Señorninchik Jesucristoyá kuyapayakuynintawan hawkayayninta qamkunaman chaqchurimuchun.\nJesucristopi Diospa bendicionninkunamanta\n3Señorninchik Jesucristopa Dios Taytanyá qapaqchasqa kachun, paymi Cristowan huklla kasqanchikrayku hanaq pachamanta kaq espiritual bendicionkunata qoykuwanchik, hanaq pachapiñapas kachkachwanchik hina. 4Manaraqpas kay pacha unanchasqa kachkaptinmi Diosqa Cristorayku akllawarqanchikña, chaynapi paypa qayllanpi mana chikanpas huchayuq kaspa payllapaqña kawsananchikpaq. 5Kuyakuqllaña kaspanmi ancha munasqanman hina ñawpaqmantaraq akllawarqanchikña Jesucristorayku churinkuna kananchikpaq.\n6Kaytaqa ruwarqa hatu-hatun kuyapayakuyninwan Churinrayku bendeciwasqanchikmanta Diosta sapa kuti yupaychananchikpaqmi.\n7-Diosmi kuyawaspanchik Churin Jesucristopa yawarninwan huchanchikkunata pampachaykuwaspanchik librawarqanchik.\n8Diosmi kuyakuyninta ñoqanchikman llimpariqta qowarqanchik, chaynapi yachayniyuq hinaspa allin yuyayniyuq kananchikpaq. 9Paymi munasqanman hina ñawpaqmantaraq pakasqa kaqkunata Cristontakama imam ruway munasqanta reqsichiwarqanchik.\n10Chaykunata ruwananpaq tiempo chayaramuptinmi kay pachapi kaqkunatapas chaynataq hanaq pachapi kaqkunatapas llapallanta Dios hukllawanqa, chaykunata munaychakunanpaqmi Cristota churanqa.\n11Tanteasqanman hina ruwaq Diosmi, Señorninchik Jesucristontakama munasqanman hina ñawpaqmantaraq akllawarqanchik, akllawarqanchikqa Cristowan huklla kaptinchik herenciata chaskinanchikpaqmi.\n12Ñawpaqmantaraqmi Cristopi suyarqanchik, chaynapi ñoqanchiktakama hatun atiyniyuq Dios yupaychasqa kananpaq. 13Cheqap allin noticiata uyarispam Cristoman iñikurqankichik salvo kanaykichikpaq, chayraykum Diosllapaqña kanaykichikpaq prometekusqan Chuya Espirituwan sellasqa kachkankichik. 14Chuya Espirituqa herencia chaskinanchiktam garantizan llapallan rantisqankunata Dios libranankama, chaynapi hatun sumaq kancharichkaq kayninmanta yupaychananchikpaq.\n15Chayraykum qamkunamanta uyarirqani Señorninchik Jesucristopi iñiyniyuq kasqaykichikta hinaspa llapallan iñiqmasinchikkuna kuyasqaykichikta.\n16Chaymi mañakuyniykunapi tukuy tiempo qamkunamanta Diosman graciasta qoni. 17Señorninchik Jesucristopa Atiyniyuq Dios Taytantam mañakuchkani Espiritunwan yachayniyuq kay atiyta qosunaykichikpaq, chaynapi qamkunaman reqsichikuptin cheqapta reqsinaykichikpaq.\n18Mañakuchkanitaqmi yuyaymanaynikichikta Diospuni kanchaykunanpaq, chaynapi qayasusqaykichikrayku confianzawan suyasqaykichikta yachanaykichikpaq hinaspa Diosllapaqña kawsaqkunawan chay kancharichkaq qosusqaykichik herenciamanta yachanaykichikpaq.\n19Mañakuchkanitaqmi Diospa mana imawanpas tupachiy atina atiyninmanta yachanaykichikpaqpas, chay atiyninwanmi Diosqa iñiqkunata kallpanchawanchik, chay atiynintam Diosqa sinchi kallpanwan qawachikurqa. 20-Kay atiymi Cristota kawsarichispan alleqninpi hanaq pachapi tiyaykachirqa. 21Hinaspam hatuncharun gobiernaqkunapa, kamachikuqkunapa, atiyniyuqkunapa, munaychakuqkunapa. Chaynataq kunan tiempopi, hamuq tiempopi imaymana sutiyuqkunapa hawanpim hatuncharun.\n22-Tukuy imatapas Cristowanmi saruchirqa. Hina Cristotam llapallan iglesiakunapa uman kananpaqpas churaykun. 23-Llapallan iglesiakunaqa Cristopa cuerponmi, cuerpowan umaqa hukllam, chaynam iñiqkunapas Cristowanqa huklla kachkanku, payllam lliwpi llimparichkan.


Hageo 1 CQ12 - Rey Darío iskay wataña - Bible Search\nMusoqmanta Diospa templon hatarichisqa kananmanta\n1-Rey Darío iskay wataña munaychakuchkaptinmi soqta kaq killapa punta kaq punchawninpi, profeta Hageontakama Tayta Dios rimapayarqa, Judapa kamachiqnin, Salatielpa churin Zorobabelta, chaynallataq Josadacpa churin sumo sacerdote Josueytapas.\n2Tukuy Atiyniyuq Tayta Diosmi kaynata nin:\nKay runakunam ninakuchkanku, “manaraqmi Tayta Diospa templonta musoqmanta hatarichina tiemporaqchu”, nispanku.\n3Chaymi profeta Hageontakama Tayta Dios kaynata nirqa: 4¿Suma-sumaq wasikichikpi yachakunaykichik tiempochum karqa, chaychum temployñataq purmachkan? nispa.\n5Chayraykum Tukuy Atiyniyuq Tayta Dios kaynata nin: Imaynam kawsasqaykichiktayá sumaqta qawakuykuychik. 6Achkanpi tarpuspapas pisillatam cosechankichik, mikuspapas manam saksankichikchu, tomaspapas manam contentankichikchu, pachakuspapas manam qonirinkichikchu, llamkapakuqpas uchku wayqallamanmi pagonta chaskichkan, nispa.\n7Tukuy Atiyniyuq Tayta Diosmi kaynata nin: Imaynam kawsasqaykichiktayá allinta qawakuykuychik. 8Orqokunaman rispa qerukunata apamuychik hinaspa temployta kaqllamanta ruwaychik. Chaynata ruwaptikichikqa, kusikuspaymi chaypi yupaychasqa kasaq.\n9Qamkunaqa achkallataña maskaspapas asllatam tarinkichik, wasikichikpi taqesqaykichiktapas huk pukuyllawanmi chinkarachini. ¿Imanasqa? Temploy tuñisqa kachkaptin qamkunañataq wasikichikpi sapakama yachakusqaykichikrayku.\nTukuy Atiyniyuq Tayta Diosmi chaynata nin.\n10Chayraykum qamkunapaqqa parapas mana chayamunñachu, allpapas manam rurunñachu. 11Ñoqam kay pachaman usyayta kacharimuni: Chakrakunaman, orqokunapa hawanman chaynataq trigoman, uvas plantakunaman, aceitunas sachakunaman, allpapi tukuy ima wiñaqkunapa hawanman hinaspa runakunapa hawanman, animalkunapa hawanman chaynataq makinkuwan imaña ruwasqankupa hawanmanpas, nispa.\n12Hinaptinmi profeta Hageoman Tayta Diospa nisqanta imam kaqta uyariykuspanku, Salatielpa churin Zorobabelwan, Josadacpa churin sumo sacerdote Josué, chaynallataq puchuq runakunapas, Tayta Diosta kasukurqaku. 13Chaymi Tayta Diospa profetan Hageo, Diospa kamachisqanman hina llapa runakunata rimapayarqa kaynata:\nTayta Diosmi nin: “Ñoqam qamkunawan kachkani”, nispa.\n14Chaynatam Tayta Dios kallpancharqa, Judapi kamachikuq Salatielpa churin Zorobabeltawan Josadacpa churin sumo sacerdote Josueyta, kallpancharqataqmi puchuq runakunatapas. Hinaptinmi paykuna qallaykurqaku Tukuy Atiyniyuq Tayta Diosninkupa templon ruwayta.\n15Chaynapim rey Dariopa iskay wataña munaychakuynimpa, soqta kaq killapa iskay chunka tawayuq punchawninpi ruwayta qallaykurqaku.